Document ID: 32014D0256

KOMISIJOS SPRENDIMAS
2014 m. gegužės 2 d.
kuriuo nustatomi ekologiniai kriterijai, taikomi suteikiant ES ekologinį ženklą gaminiams iš popieriaus
(pranešta dokumentu Nr. C(2014) 2774)
(Tekstas svarbus EEE)
(2014/256/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 66/2010 dėl ES ekologinio ženklo (1), ypač į jo 8 straipsnio 2 dalį,
pasikonsultavusi su Europos Sąjungos ekologinio ženklinimo valdyba,
kadangi:
(1)
pagal Reglamentą (EB) Nr. 66/2010 ES ekologinis ženklas gali būti suteikiamas tokiems produktams, kurie per visą būvio ciklą daro mažesnį poveikį aplinkai;
(2)
Reglamente (EB) Nr. 66/2010 numatyta, kad kiekvienai produktų grupei turi būti nustatyti konkretūs ES ekologinio ženklo suteikimo kriterijai;
(3)
didžiausio aplinkosauginio veiksmingumo gaminiai turėtų būti gaminami į vandenis išleidžiant mažiau nuodingųjų ir eutrofinių medžiagų, darant mažiau su energijos naudojimu susijusios žalos aplinkai ar keliant mažiau tokios rizikos (pasaulinis atšilimas, ozono sluoksnio ardymas, neatsinaujinančiųjų išteklių eikvojimas), darant mažiau su pavojingųjų cheminių medžiagų naudojimu susijusios žalos aplinkai ar keliant mažiau tokios rizikos, todėl tikslinga nustatyti ES ekologinio ženklo suteikimo „Gaminių iš popieriaus“ grupei kriterijus;
(4)
atsižvelgiant į šios gaminių grupės inovacijų ciklą, persvarstyti kriterijai ir susiję vertinimo bei patikros reikalavimai turėtų galioti trejus metus nuo šio sprendimo priėmimo dienos;
(5)
šiame sprendime numatytos priemonės atitinka pagal Reglamento (EB) Nr. 66/2010 16 straipsnį įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
1) Gaminių grupę „Gaminiai iš popieriaus“ sudaro šie gaminiai:
a)
vokai ir popieriniai pirkinių maišeliai, kurių ne mažiau kaip 90 % svorio sudaro popierius, kartonas arba popieriaus substratai;
b)
popieriniai raštinės reikmenys, kurių ne mažiau kaip 70 % svorio sudaro popierius, kartonas arba popieriaus substratai, išskyrus kabinamuosius aplankus ir aplankus su metaliniu segimo mechanizmu.
b punkte nurodytu atveju plastikinės dalys negali viršyti 10 % svorio, išskyrus žiedinius segtuvus, pratybų sąsiuvinius, užrašų knygeles, dienoraščius ir arkinius segtuvus, kurių plastikinės dalys negali viršyti 13 % svorio. Be to, gaminyje negali būti daugiau kaip 30 g metalo, išskyrus kabinamuosius aplankus, aplankus su metaliniu segimo mechanizmu ir žiedinius segtuvus, kuriuose metalo gali būti ne daugiau kaip 50 g, ir arkinius segtuvus su svertiniu mechanizmu, kuriuose metalo gali būti ne daugiau kaip 120 g.
2) Prie gaminių grupės „Gaminiai iš popieriaus“ nepriskiriami šie gaminiai:
a)
spausdinto popieriaus gaminiai, kuriems ES ekologinis ženklas suteiktas Komisijos sprendimu 2012/481/ES (2);
b)
pakuotės (išskyrus popierinius pirkinių maišelius).
2 straipsnis
Šiame sprendime vartojamų terminų apibrėžtys:
1)
kartono substratas - nespausdintas ir neperdarytas didesnės kaip 400 g/m2 gramatūros kartonas;
2)
sunaudojamosios medžiagos - cheminiai produktai, kurie yra naudojami spausdinimo, paviršiaus dengimo ir apdailos procesuose ir kurie gali būti sunaudoti, sunaikinti, išsklaidyti, išeikvoti arba išnaudoti;
3)
gaminiai iš popieriaus - spausdintas ar nespausdintas popierius, kartonas arba popieriaus substratai, paprastai naudojami daiktams ir (arba) užrašams apsaugoti, tvarkyti ar laikyti; būtina jų gamybos proceso dalis yra perdarymas; tai trijų pagrindinių kategorijų gaminiai - vokai, popieriniai pirkinių maišeliai ir popieriniai raštinės reikmenys;
4)
popieriniai raštinės reikmenys - aplankai, segtuvai, užrašų knygelės, bloknotai, pratybų sąsiuviniai, spirale įrišti bloknotai, kalendoriai su viršeliais, dienoraščiai ir palaidi lapai;
5)
perdarymas - procesas, per kurį medžiagos paverčiamos gaminiu iš popieriaus. Šio proceso dalis gali būti spausdinimas (pirminis spausdinimas, pagrindinis spausdinimas ir antrinis spausdinimas);
6)
halogenintas organinis tirpiklis - organinis tirpiklis, kurio molekulėje yra bent vienas bromo, chloro, fluoro ar jodo atomas;
7)
nepopierinės sudedamosios dalys - visos gaminio iš popieriaus dalys, pagamintos ne iš popieriaus, kartono ar popieriaus substratų;
8)
pakuotė - visi gaminiai, pagaminti iš bet kokios kilmės medžiagų, naudojami prekėms (nuo žaliavų iki apdorotų prekių) laikyti, apsaugoti, tvarkyti, tiekti ir pateikti iš gamintojo naudotojui ar vartotojui;
9)
popierinis pirkinių maišelis - popieriaus gaminys, naudojamas prekėms sudėti ir (arba) transportuoti;
10)
perdirbimas - atgavimo operacija, per kurią atliekos paverčiamos gaminiais, reikmenimis arba medžiagomis, skirtais pradinėms arba kitoms reikmėms; išskyrus energijos gavybą iš atliekų ir kartotinį medžiagų perdirbimą į kurą arba užpildą;
11)
perdirbti plaušai - plaušai, gauti iš gamybos atliekų arba produktų, nebetinkamų naudoti pagal paskirtį, galutinių naudotojų atliekų. Prie perdirbtų plaušų nepriskiriamos per technologinį procesą susidarančios medžiagos, kurias galima panaudoti tame pačiame technologiniame procese (vietoje susidarančios arba pirktinės popieriaus atraižos ir brokas);
12)
aplankai - sulankstomi atskirų lapų dėklai arba viršeliai, pavyzdžiui, kabinamieji aplankai, aplankai su abėcėliniais ar kitokiais skirtukais, dokumentų dėklai, aplankai su trimis atvartais;
13)
segtuvai - popieriaus gaminiai, kuriuos sudaro paprastai iš kartono pagamintas viršelis ir žiedai atskiriems popieriaus lapams susegti, pavyzdžiui, žiediniai segtuvai ir arkiniai segtuvai su svertiniu mechanizmu;
14)
lakieji organiniai junginiai (LOJ) - organiniai junginiai, įskaitant kreozoto frakcijas, kurių garų slėgis esant 293,15 K temperatūrai yra 0,01 kPa ar didesnis arba kurie pasižymi atitinkamu lakumu konkrečiomis naudojimo sąlygomis;
15)
plovikliai - cheminiai produktai, naudojami spausdinimo formoms ir spausdinimo presams plauti, kad būtų pašalinti spaudos dažai, popieriaus dulkės ir panašūs produktai; apdailos ir spausdinimo mašinų valikliai; spaudos dažų valikliai, naudojami išdžiūvusiems spaudos dažams nuplauti;
16)
makulatūra - popierius, kuris susikaupia gaminant galutinį gaminį iš popieriaus ir kuris nėra jo dalis.
3 straipsnis
Kad gaminiui iš popieriaus pagal Reglamentą (EB) Nr. 66/2010 būtų galima suteikti ES ekologinį ženklą, jis turi būti priskiriamas prie šio sprendimo 1 straipsnyje apibrėžtos gaminių grupės „Gaminiai iš popieriaus“ ir atitikti priede nustatytus kriterijus ir susijusius vertinimo bei patikros reikalavimus.
4 straipsnis
Gaminių grupei „Gaminiai iš popieriaus“ nustatyti kriterijai ir susiję vertinimo bei patikros reikalavimai galioja trejus metus nuo šio sprendimo priėmimo dienos.
5 straipsnis
Administravimo tikslais gaminių grupei „Gaminiai iš popieriaus“ suteikiamas kodas „046“.
6 straipsnis
Šis sprendimas skirtas valstybėms narėms.
Priimta Briuselyje 2014 m. gegužės 2 d.

Labels: 3
7
1
20